SKRIFTLIG FORESPØRGSEL E-2244/02

af Phillip Whitehead (PSE) til Kommissionen

(23. juli 2002)

Om: Dyrevelfærd på markedspladser

På grundlag af de eksempler på grusomhed, der er konstateret af dyrevelfærdsgrupper på kvægmarkeder i Belgien, samt den rolle, sådanne markeder kan spille i forbindelse med overførsel af sygdom mellem dyrene, mener Kommissionen, at det er nødvendigt at gennemføre et direktiv om markeder (beskyttelse af dyr) for at skabe grundlæggende standarder for Europas markedspladser? Vil Kommissionen gennemføre en undersøgelse af forholdene på markedspladserne i EU samt de bestemmelser, der gælder for dem, med henblik på at finde ud af, om der er behov for en sådan foranstaltning eller andre passende forholdsregler?

Hvis dette ikke er tilfældet, agter Kommissionen da at foretage en udvidelse af direktivet om transport af levende dyr til også at omfatte kvægmarkeder på grundlag af udtalelserne fra Den Videnskabelige Komité for Dyrs Sundhed og Trivsel (SCAHAW) i dens rapport af marts 2002, hvor den foreslog en begrænset anvendelse af disse?

Samlet svarafgivet på Kommissionens vegne af David Byrnepå skriftlige forespørgsler E-2161/02, P-2207/02 og E-2244/02

(23. september 2002)

Fastlæggelse af regler, som skal forhindre dyrplageri, er et område, hvor Fællesskabets kompetence er begrænset. Fællesskabet har ikke nogen overordnede beføjelser til at lovgive vedrørende dyrevelfærd. Det kan dog lovgive på området, hvis der er tale om en risiko for, at forskellige nationale velfærdsregler forvrider konkurrencen på det indre marked, eller om en sektor (som f.eks. landbrugssektoren), hvor det har mere vidtgående regeludstedende beføjelser.

Inden for disse rammer er Kommissionen forpligtet til at anvende sine beføjelser til at bidrage til at stoppe uacceptabel praksis vedrørende dyrevelfærd.

Hvad angår den sag, som nævnes af de ærede medlemmer, er der i henhold til EF-traktatens artikel 226 blevet indledt overtrædelsesprocedurer mod de belgiske myndigheder vedrørende utilstrækkelig gennemførelse af fællesskabsbestemmelserne om dyrevelfærd. Som en del af denne proces er der blevet gennemført en række kontrolbesøg i Belgien af tjenestemænd fra Kommissionens Levnedsmiddel- og Veterinærkontor, som vedrørte gennemførelsen af fællesskabslovgivningen vedrørende dyrevelfærd på bedriften, under transport og på slagteriet. Husdyrmarkeder var omfattet heraf. De resultater og anbefalinger, som disse kontrolbesøg har ført til, er blevet offentliggjort på Internettet(1).

Erfaringerne fra de seneste år har vist, at der er behov for at forbedre dyrevelfærden på husdyrmarkeder. Et forestående forslag fra Kommissionen vedrørende beskyttelse af dyr under transport vil dække dette område. Formålet med en sådan lovgivning er at sikre, at medlemsstaterne træffer de nødvendige foranstaltninger til at sikre, at hensynet til dyrevelfærd udgør en integreret del af afviklingen af husdyrmarkeder. Det er dog ikke realistisk, at Kommissionen skal påtage sig ansvaret for overvågningen heraf. Det er hensigtsmæssigt, at medlemsstaterne påtager sig denne rolle på baggrund af både subsidiaritetsprincippet og Kommissionens begrænsede ressourcer.

(1) http://europa.eu.int/comm/food/fs/inspections/index_en.html.